แบงก์รัฐปล่อยกู้บริโภคหนี้เสียพุ่ง40%
ยอดหนี้เสียแบงก์รัฐทั้งระบบแตะ 2 แสนล้านบาท ลูกหนี้กลุ่มอุปโภคบริโภคพุ่งสูงสุด
11 ก.พ. 2558

ยอดหนี้เสียแบงก์รัฐทั้งระบบแตะ 2 แสนล้านบาท ลูกหนี้กลุ่มอุปโภคบริโภคพุ่งสูงสุด
สำนักงานเศรษฐกิจการคลัง (สศค.) รายงานผลการดำเนินงานของสถาบันการเงินเฉพาะกิจ 6 แห่ง พบว่า หนี้ที่ไม่ก่อให้เกิดรายได้ หรือเอ็นพีแอล (คิดรวมเงินให้สินเชื่อที่จัดชั้นต่ำกว่ามาตรฐาน สงสัย สงสัยจะสูญ และหนี้สูญ) ณ สิ้นเดือน ก.ย. 2557 มียอดคงค้างรวมกว่า 2.03 แสนล้านบาท เพิ่มขึ้นอย่างต่อเนื่องนับจากสิ้นเดือน ธ.ค. 2556 ที่มียอดเอ็นพีแอล 1.9 แสนล้านบาท ซึ่งยังไม่นับรวมลูกหนี้ที่รอชดเชยจากโครงการรัฐอีกกว่า 2.42 แสนล้านบาท และยังพบหนี้ที่ผิดนัดชำระตั้งแต่ 1-3 เดือน อีกราว 9.44 หมื่นล้านบาท
ทั้งนี้ ยอดเอ็นพีแอล 2.03 แสนล้านบาท แยกเป็น ลูกหนี้กลุ่มสินเชื่ออุปโภคบริโภคส่วนบุคคล มียอดเอ็นพีแอลคงค้างมากที่สุด 8.43 หมื่นล้านบาท เพิ่มขึ้นจากสิ้นปีก่อน 18.73% แยกเป็นเอ็นพีแอลของหนี้ที่อยู่อาศัยกว่า 4.73 หมื่นล้านบาท เพิ่มขึ้น 8.48% และเอ็นพีแอลจากการบริโภคส่วนบุคคลกว่า 3.1 หมื่นล้านบาท เพิ่มขึ้นถึง 40% 
ขณะที่เอ็นพีแอลภาคเกษตรกรรมมียอด 3.28 หมื่นล้านบาท ลดลง 24.24% ส่วนเอ็นพีแอลหนี้ภาคการผลิตอยู่ที่ 1.88 หมื่นล้านบาท เพิ่มขึ้น 36.23% และหนี้กลุ่มลูกหนี้ขายส่ง ขายปลีก ฯลฯ อยู่ที่ 2.1 หมื่นล้านบาท เพิ่มขึ้น 27.27%